# Kitara

Apolon Kitarod s kitarom
**Kitara** ili **citara** (starogrčki: κιθάρα, *kithāra*, latinski: *cithara*) bio je žičani muzički instrument koji se koristio u antičkoj Grčkoj. U novogrčkom jeziku reč κιθάρα znači "gitara" ― ova reč takođe vuče poreklo od reči κιθάρα.

Kitara je bila jedna varijanta lire, no za razliku od jednostavnije lire, koja je imala samo dve žice i bila pučki instrument, kitaru su uglavnom koristili profesionalni svirači, koji su se zvali κιθαροιδοί (*kitharoidoi*), tj. "kitaristi". Kitara kao muzički instrument verovatno potiče iz Azije, premda su grčki pisci kao njenog pronalazača ponekad imenovali pesnika Terpandra, koji je živeo u prvoj polovini 7. veka pne. Kitara koja je prozvodila bas tonove zvala se barbiton, i ta je verzija bila naročito popularna u istočnim egejskim oblastima i Maloj Aziji.

## Konstrukcija

Slika na grčkoj vazi na kojoj je predstava čoveka koji svira kitaru s osam žica.
Kitara je imala duboku zvučnu kutiju, napravljenu od drveta i sastavljenu od dve rezonantne ploče, koje su mogle biti ili ravne ili blago zakrivljene, a koje su povezivala rebra ili strane jednake širine. Na vrhu, žice su bile omotane oko prečke, "jarma" (ζυγόν, *zugon*), ili su bile vezane za prstenove nanizane preko prečke, ili su pak bile omotane oko klinova. Drugi kraj svake od žica prelazio je preko jednog ravnog mostića i zatim bio privezan za žičnjak, ili su pak most i žičnjak bili spojeni. Na većini grčkih vaznih slika predstavljene su kitare sa sedam žica, koje i grčki pisci najčešće spominju, no kod njih ima i navoda o tome da bi ponekad neki naročito vešt kitartist zasvirao i na kitari s više od standardnih sedam žica.

Na kitari se sviralo pomoću tvrdog plektruma, tj. trzalice, kako se danas taj predmet najčešće zove. Trzalica se nalazila u desnoj ruci, lakat je bio ispružen, dlan savijen prema unutra, dok su žice s nepotrebnim tonovima bile utišane ispruženim prstima leve ruke.

## Upotreba

Alkej iz Mitilene svira kitaru, a sluša ga Sapfo, Lawrence Alma-Tadema (1881), The Walters Art Museum.
Kitara se pre svega svirala kao muzička pratnja uz ples i recitale epske poezije i rapsode, uz ode i lirske pesme. Takođe se svirala u svečanim prilikama, na gozbama, igrama i nadmetanjima. Kitara je bila instrument za profesionalce, a i smatralo se da sviranje na njoj zahteva veliku veštinu.

Grčka pesnikinja Sapfo bila je blisko povezana s muzikom, posebno sa žičanim instrumentima kao što su kitara i barbiton. Pripadala je visokim društvenim slojevima i pisala pesme pune snažne osećajnosti. Prema jednoj legendi, popela se uz strmi obronak Parnasa, gde su je dočekale Muze. Šetajući se kroz jedan šumarak, u kome je rastao lovor, naišla je na Apolonovu spilju. Okupala se u vodi obližnjeg Kastalijinog izvora, uzela Apolonov plektrum i zatim zasvirala na kitari. Nimfe su plesale dok je Sapfo svirala najlepšu muziku.

## Reference

## Izvori

* Maas, Martha; Snyder, Jane McIntosh (1989), *Stringed Instruments of Ancient Greece*, New Haven: Yale University Press

## Literatura

* Bundrick, Sheramy D. (2005), *Music and Image in Classical Athens*, New York: Cambridge University Press
* Kathleen Schlesinger, "Cithara", *Encyclopaedia Britannica*, 1911, str. 395–397.
* MMA staff, *The Kithara in Ancient Greece | Thematic Essay | Heilbrunn Timeline of Art History*, The Metropolitan Museum of Art, pristupljeno April 2013
* Hagel, Stefan, *Ancient Greek Music*, Oeaw.ac.at, pristupljeno April 2013

Ostali projekti

|  |  |
| --- | --- |
|  | U Wikimedijinoj ostavi ima još materijala o temi: **Kitara** |
|  | Potražite natuknicu kitara u Wikirječniku, slobodnom rječniku. |